SKRIFTLIG FORESPØRGSEL E-1058/02

af Ilda Figueiredo (GUE/NGL) til Kommissionen

(17. april 2002)

Om: Støtte til kystfiskeri og småfiskeri

Der er på Europa-Parlamentets initiativ på Fællesskabets budget (udgiftsområde B2-909, tidligere udgiftsområde B2-910) blevet opført en særlig foranstaltning til fordel for småfiskeri og kystfiskeri. Dette område er ved at blive afviklet og forventes ikke videreført i 2003. Europa-Parlamentet og især dets Fiskeriudvalg har altid været specielt opmærksom på dette område og dets synlighed i budgettet i betragtning af dets samfundsøkonomiske betydning og dets særlige vanskeligheder. I sin beslutning af 17. januar 2002 om ændringen af den fælles fiskeripolitik fastslog Europa-Parlamentet, at der skulle indføres en særlig foranstaltning til fordel for kystfiskeriet og småfiskeriet. Kommissionen tilsluttede sig i sin grønbog om fiskeripolitikkens fremtid, at dette flådesegment er af stor betydning. Kommissionen begrunder dette med, at støtten er blevet ydet som led i strukturforanstaltningerne under FIUF.

Kommissionen bedes besvare følgende spørgsmål: Hvor store beløb er der, siden det nuværende initiativ indledtes, reelt blevet udbetalt i alt som støtte til kystfiskeriet og småfiskeriet (udgiftsområde B2-909, tidligere B2-910), fordelt på projekter og medlemsstater? Hvad mener Kommissionen om disse aktioners komplementaritet under FIUF?

Hvor stort et beløb er der reelt blevet udbetalt i støtte til kystfiskeriet og småfiskeriet som led i FIUF, og hvordan er støtten blevet fordelt?

Svar afgivet på Kommissionens vegne af Franz Fischler

(3. juni 2002)

1. Det samlede beløb, der reelt er givet ud i forbindelse med initiativet til støtte for småfiskeri og kystfiskeri (budgetpost B2-909), fordelt efter projekttype og medlemsstat.

Det samlede beløb, der reelt er blevet udbetalt over budgetpost B2-909, andrager 4,763 mio. EUR. Fordelingen pr. medlemsstat fremgår af tabel nr. 1.

>TABELPOSITION>

2. Det beløb, der reelt er anvendt som støtte til småfiskeri og kystfiskeri inden for rammerne af det finansielle instrument til udvikling af fiskeriet (FIUF), samt fordelingen heraf.

FIUF-finansieringsplanerne for tidsrummet 2000-2006 omfatter et budget på 50,127 mio. EUR til småfiskeri og kystfiskeri. Fordelingen pr. medlemsstat er angivet i tabel nr. 2.

>TABELPOSITION>

3. Komplementaritet mellem foranstaltningen småfiskeri og kystfiskeri (budgetpost B2-909) og de foranstaltninger, der finansieres via FIUF.

Den særlige foranstaltning til støtte for småfiskeri og kystfiskeri blev lanceret som et pilotprojekt på initiativ af Europa-Parlamentet i 1997, dvs. i løbet af programmeringsperioden 1994-1999, for hvilken FIUF-forordningen ikke foreskrev særlige foranstaltninger til fordel for denne form for fiskeri.

I anerkendelse af betydningen af dette segment af den europæiske fiskeflåde samt af de vanskeligheder, den befinder sig i, har Kommissionen medtaget særlige foranstaltninger til fordel for småfiskeri og kystfiskeri i den nuværende programmeringsperiode 2000-2006.

De beløb og de muligheder, der åbnes for småfiskeriet og kystfiskeriet under FIUF, er blevet kraftigt øget via nedenstående tiltag:

- en særforanstaltning til fordel for småfiskeri og kystfiskeri, hvortil medlemsstaterne har afsat et samlet beløb på 50,127 mio. EUR (jfr. tabel 2)

- adgang til foranstaltninger, som ikke specielt er rettet mod småfiskeri og kystfiskeri, men som dette dog kan drage fordel af, som f.eks. fornyelse af fiskeflåden, modernisering af fiskefartøjerne, justering af fiskeriindsatsen, men også kollektive aktioner fra erhvervets side samt sociale og økonomiske foranstaltninger

- endelig drager småfiskeriet og kystfiskeriet fordel af en smidiggørelse af ordningen for modernisering af fiskeflåden.

Kommissionen er i gang med at evaluere initiativet småfiskeri og kystfiskeri, og konklusionerne heraf vil blive integreret i de generelle overvejelser om fremtiden for strukturpolitikken for fiskerisektoren efter 2006.